José Manuel Pedrós presenta este divendres el seu nou llibre 'Beatrice'
15 de juny 2022

![](/media/bi2h3shn/c_beatricec.jpg?width=533.1818181818182&height=850)

José Manuel Pedrós presentarà este divendres, 17 de juny, la seua nova novel·la _Beatrice_. L'acte tindrà lloc en el Centre Cultural Mario Monreal de Sagunt (carrer Roma, 9) a les 19.00 hores i comptarà amb la participació de l'escriptora Lola Estal. L'accés serà lliure fins a completar l'aforament de la sala. Este esdeveniment de presentació s'emmarca dins la programació trimestral impulsada per la Regidoria de Cultura de l'Ajuntament de Sagunt.

_Beatrice_ conta la història de Celso, un jove pintor que és condemnat a quatre anys de presó per una violació que no va cometre. Malgrat els contratemps i les aparences, sempre va mantindre la seua innocència; i durant la seua estada en el penal es recrea pensant en Beatrice (la seua musa i la causa de la seua condemna): una adolescent capritxosa i sensual, de mirada diabòlica i múrria; dirigix el taller de pintura; reflexiona sobre la vida i manté llargues xarrades amb Almudena, una psicòloga del penal per la qual sent una atracció especial.

Aconseguix la llibertat condicional als tres anys per bona conducta; exposa amb èxit els seus quadres; abraça la felicitat que desitjava i manté amb Almudena una relació excel·lent. Germán, el director del centre penitenciari, també sent per Almudena una amistat entranyable que fa demanar-li sovint la seua col·laboració per a determinar a quins interns se'ls ha d'aplicar la condicional.

Però la felicitat és efímera i una nit en la qual Germán i Almudena han begut més del compte, tot es precipita i desemboca en un inesperat final en el qual es confonen els sentiments i les sensibilitats s'alteren.

José Manuel Pedrós va nàixer al Port de Sagunt i va cursar estudis de Ciències Econòmiques en la Universitat de València. Ha escrit més de vint llibres de poesia, narrativa breu, novel·la i articles d'opinió, i ha obtingut els següents reconeixements i premis: Reconeixement Jaume I **«per la vocació solidària en la seua trajectòria literària»**; Ajuntament de Canet d'en Berenguer. Premis 9 d’Octubre 2019; Primer premi amb el relat _El concierto_, del llibre de relats _La sombra de la realidad_; Premi de Relats Curts Casino Recreatiu i Cultural. Port de Sagunt, 2019; Finalista amb el relat _La casa rural_, del llibre de relats _La sombra de la realidad_; Premi de Narrativa ‘Joan Fuster’ 2019. Ajuntament d'Almenara; Finalista amb el relat _Benerib_, del llibre _Sombras nítidas_; Premi Olelibros.com. València, 2015; Finalista amb el relat _Las teclas de la máquina_, del llibre de narrativa breu _El vértice de la soledad_; Premi de Narrativa ‘Joan Fuster’ 2013. Ajuntament d'Almenara; Finalista amb el poemari _Dimensión_; Premi de Poesia ‘Mario Ángel Marrodán’ 1995. Ciutat de Vigo.

També, ha publicat les novel·les _La oscura noche del silencio_ (1994), _Kefá el romano_ (2009), _El último conde_ (2011), _El códice de María Magdalena_ (2014), _El silencio de Consolación_ (2018) i _En el ancho camino_ (2019). A més, coordina el club de lectura de la Biblioteca de Canet d'en Berenguer; forma part de l'Associació Cultural Nautilus del Port de Sagunt i escriu articles d'opinió en el periòdic digital El Económico del Camp de Morvedre.

*   [](http://www.facebook.com/sharer.php?u=https://aytosagunto.es/va/actualitat/jose-manuel-pedros-presenta-este-divendres-el-seu-nou-llibre-beatrice/ "Facebook")
*   [](http://twitter.com/share?url=https://aytosagunto.es/va/actualitat/jose-manuel-pedros-presenta-este-divendres-el-seu-nou-llibre-beatrice/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/jose-manuel-pedros-presenta-este-divendres-el-seu-nou-llibre-beatrice/ "Linked In")
*   [](mailto:?body=https://aytosagunto.es/va/actualitat/jose-manuel-pedros-presenta-este-divendres-el-seu-nou-llibre-beatrice/)